b'\n_START_ARTICLE_\nColchester\n_START_SECTION_\nHistoriaa\n_START_PARAGRAPH_\nColchesteria on pidetty vanhimpana Rooman valtakunnan kaupunkina Britanniassa. Sen kelttinimi oli Camulodunon, joka tarkoittaa \xe2\x80\x99Camuloksen [kelttil\xc3\xa4inen sodanjumala] linnoitusta\xe2\x80\x99. Roomalaisten vuonna 43 tapahtuneen Britannian-valloituksen j\xc3\xa4lkeen paikalle rakennettiin legioonalaislinnoitus ja paikkakunnan nimi roomalaistettiin muotoon Camulodunum. Camulodunum toimi roomalaisten ensimm\xc3\xa4isen\xc3\xa4 p\xc3\xa4\xc3\xa4kaupunkina Britanniassa, mutta se tuhottiin Boudiccan johtamassa kansannousussa vuonna 61. Jonkin aikaa h\xc3\xa4vityksen j\xc3\xa4lkeen Lontoosta tuli uusi Britannian provinssin p\xc3\xa4\xc3\xa4kaupunki. Rooman valtakunnan rajan siirrytty\xc3\xa4 pohjoisemmaksi Camulodunumista tuli colonia nimelt\xc3\xa4\xc3\xa4n Colonia Claudia Victricensis._NEWLINE_It\xc3\xa4-Anglian viikingit valloittivat Colchesterin ja suurimman osan Essexi\xc3\xa4 800-luvun loppupuolella. Kaupunki pysyi viikinkien hallussa aina vuoteen 920, jolloin Edvard Vanhempi voitti sen haltuunsa._NEWLINE_Keskiaikaisen Colchesterin t\xc3\xa4rkein maamerkki on Colchesterin linna, jonka normannit rakensivat 1000-luvulla vanhan roomalaisen temppelin paikalle._NEWLINE_1500-luvun j\xc3\xa4lkipuoliskolla kaupunkiin muutti suuri m\xc3\xa4\xc3\xa4r\xc3\xa4 kutojia ja vaattureita Flanderista. Colchesterin keskustassa on yh\xc3\xa4 "hollantilaisena korttelina" (Dutch Quarter) tunnettu osa.\n_START_SECTION_\nUrheilu\n_START_PARAGRAPH_\nKaupungin menestynein jalkapalloseura on Colchester United.'